Diari Oficial de la Generalitat Valenciana


Sumari del DOGV 4384, del 22-11-2002 (2002/12784)

ORDE de 15 de novembre de 2002, de la Conselleria d'Indústria, Comerç i Energia, sobre concessió d'ajudes en matèria d'electrificació rural per a l'exercici 2003.
------------------------------------------------------------------------------------------------------------------------------------------------------------------

### Dades del document

Número de DOGV
:   4384

Data del DOGV
:   22-11-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/12859


Data del document
:   15-11-2002

Organisme emissor
:   Conselleria d'Indústria, Comerç i Energia

Tipus de document
:   Ordre

Anàlisi jurídica

 Descriptors 

:   * regió rural
    * ajuda pública
    * suport econòmic
    * subministrament d'energia elèctrica

ORDE de 15 de novembre de 2002, de la Conselleria d'Indústria, Comerç i Energia, sobre concessió d'ajudes en matèria d'electrificació rural per a l'exercici 2003. [2002/12350]
  
Amb la implantació del Pla Valencià d'Electrificació Rural, la Conselleria d'Indústria, Comerç i Energia es proposa l'extensió de les xarxes de subministrament elèctric i la millora de les instal·lacions de distribució d'energia elèctrica al medi rural.
  
L'aïllament d'algunes comarques i zones d'interior de la Comunitat Valenciana, al qual han contribuït decisivament determinats dèficits d'infraestructures, entre elles les energètiques, incidix en el nivell i la qualitat de vida dels seus habitants i genera situacions de desavantatge econòmic comparatiu per a les activitats productives d'eixes comarques, frenant tant la seua capacitat de desenvolupament endogen com la localització d'indústries i empreses en les dites comarques. Això fa aconsellable la intervenció pública en forma d'ajudes de l'administració autonòmica destinades a la millora de les infraestructures energètiques. Estes ajudes s'adreçaran al cofinançament de projectes d'electrificació rural que contribuïsquen a la millora de la qualitat de vida dels habitants del medi rural i al desenvolupament d'activitats productives, tant del sector primari i agroalimentari, com de la indústria, el turisme, l'artesania i els servicis.
  
En definitiva, el Pla Valencià d'Electrificació Rural té per objecte atendre les necessitats de subministrament energètic dels nuclis de població aïllats i les explotacions que encara queden per electrificar, connectant-les a les xarxes de subministrament existents i destinant per a això una part significativa dels recursos disponibles a les instal·lacions que subministren energia elèctrica als habitants del medi rural. L'instrument principal per a l'aplicació del dit pla seran les ajudes objecte de regulació mitjançant la present orde.
  
La Unió Europea, sensible als esmentats dèficits estructurals, té com a objectiu prioritari, a través dels fons estructurals, promoure el desenvolupament i l'ajust estructural de les regions menys desenvolupades.
  
Per això, mitjançant el cofinançament del Fons Europeu de Desenvolupament Regional i en el marc del Programa Operatiu Integrat de la Comunitat Valenciana, i en virtut de les facultats que m'atorguen l'article 35 de la Llei 5/1983, del Govern Valencià, i l'article 47 del Text Refós de la Llei d'Hisenda Pública Valenciana,
  
ORDENE
  
CAPÍTOL I
  
Règim d'ajudes
  
Article 1. Objecte i àmbit
  
1. L'objecte de la present orde és establir el règim de concessió d'ajudes en matèria d'electrificació rural per a les accions que s'indicaran, desenvolupades a la Comunitat Valenciana, d'acord amb les consignacions pressupostàries que a l'efecte establisca la Llei de Pressupostos de la Generalitat Valenciana per a l'exercici 2003.
  
2. El règim d'ajudes serà d'aplicació tal com es determina en els següents articles.
  
Article 2. Accions susceptibles de suport
  
1. Les ajudes podran anar destinades a projectes d'inversió dels següents tipus i característiques:
  
- Instal·lacions elèctriques convencionals: línies de transport, línies de distribució d'alta, mitjana i baixa tensió i centres de transformació, excloent-ne les instal·lacions interiors, que tenen el seu inici a la caixa general de protecció (CGP) de l'abonat. Quan les instal·lacions es destinen al subministrament a habitatges, els beneficiaris hauran de residir al terme municipal on hi estiguen situades. Les obres corresponents a les esmentades instal·lacions hauran d'incidir directament en la millora de la qualitat de vida dels habitants del medi rural.
  
- S'inclou la substitució, la reforma, el soterrament i qualsevol altre mitjà tècnic de modernització de les línies i els centres de transformació existents que contribuïsquen a la millora de la qualitat, regularitat i seguretat del subministrament.
  
Els costos elegibles que entren en el càlcul de l'ajuda són els següents:
  
- Les inversions en immobilitzat: costos de mà d'obra, execució material, equips i instal·lacions.
  
- Els costos de projecte i direcció d'obra.
  
Els costos de mà d'obra, projecte i direcció d'obra només seran subvencionables si es tracta de contractacions externes.
  
No serà subvencionable l'IVA satisfet per l'adquisició de béns i servicis, i en general qualsevol impost pagat pel beneficiari.
  
2. Les ajudes que s'establixen en la present orde tindran la consideració de subvenció a fons perdut i finançaran parcialment projectes i instal·lacions de transport, transformació i distribució d'energia elèctrica al medi rural.
  
3. Les subvencions concedides tindran les següents quanties màximes:
  
3.1 Fins al 35% del cost total de la inversió aprovada corresponent al projecte, quan es tracte de projectes promoguts per empreses, cooperatives i companyies elèctriques que es realitzen a la província de Castelló; fins al 37% del cost total de la inversió aprovada corresponent al projecte, quan es realitzen a la província de València; i fins al 40% del cost total de la inversió aprovada corresponent al projecte, quan es realitzen a la província d'Alacant. Estes quanties màimes estan limitades pels percentatges per província segons el límit màxim d'intensitat d'ajudes aprovat en data 17 de maig de 2002, per la Comissió Europea, per la qual s'aprova el nou mapa d'ajudes de finalitat regional per a la Comunitat Valenciana, per al període 2000-2006.
  
3.2 Fins al 40% del cost total de la inversió aprovada corresponent al projecte, quan es tracte d'instal·lacions promogudes per les corporacions locals, entitats sense fi de lucre i particulars a títol individual.
  
Amb caràcter excepcional, els esmentats projectes podran rebre una subvenció pública superior al 40% del cost de la inversió, sempre que ho permeten les disponibilitats pressupostàries, es consideren d'especial interés social o econòmic per beneficiar una determinada població o zona i després de l'informe previ de la Direcció General d'Indústria i Energia. La resolució serà motivada.
  
4. Amb caràcter general i per a tots els beneficiaris d'estes subvencions, l'import màxim de subvenció que concedisca la Conselleria d'Indústria, Comerç i Energia serà de 27.646,56 euros per projecte d'inversió. L'esmentat límit podrà ser superat pels projectes que es consideren d'especial interés social o econòmic a què fa referència el paràgraf 2 de l'anterior apartat 3.2. La resolució serà motivada.
  
5. A fi de garantir que les inversions subvencionades són viables, l'aportació del beneficiari destinada al seu finançament serà com a mínim del 25%. Així mateix, les inversions hauran de mantenir-se durant un mínim de cinc anys.
  
Article 3. Beneficiaris de les ajudes
  
Podran ser beneficiaris de les ajudes les corporacions locals, entitats sense fi de lucre, empreses, particulars a títol individual, cooperatives i companyies elèctriques que presenten projectes d'electrificació rural.
  
CAPÍTOL II
  
Procediment
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades en la present orde hauran d'adreçar-se a la Direcció General d'Indústria i Energia i es presentaran en l'imprés normalitzat als corresponents serveis territorials d'Indústria i Energia o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud en una oficina de Correus, haurà de fer-se en sobre obert perquè la instància siga datada i segellada per l'oficina de Correus abans de ser certificada.
  
2. Les sol·licituds presentades per particulars que corresponguen a un mateix projecte d'instal·lació s'efectuaran de forma individual, amb una denominació comú del projecte, i haurà de constar en este cas l'import de la inversió que correspon a cada sol·licitant.
  
3. Els sol·licitants hauran de presentar la següent documentació:
  
a) Sol·licitud en imprés normalitzat, obtinguda a través del servidor de la Generalitat Valenciana www.gva.es, cas en el qual es presentaran tres còpies; o bé emplenada en imprés facilitat per la Conselleria d'Indústria, Comerç i Energia.
  
b) Documentació acreditativa i identificadora del sol·licitant i, si és el cas, del representant legal.
  
c) Documentació acreditativa que el sol·licitant està al corrent en les obligacions tributàries i davant la Seguretat Social, que a continuació s'indica, la vigència de la qual haurà d'estendre's fins a la data d'atorgament de la subvenció, en els termes establits en l'Orde de 30 de maig de 1996, de la Conselleria d'Economia i Hisenda:
  
- Alta, referida a l'exercici actual, o últim rebut de l'Impost sobre Activitats Econòmiques, completat amb una declaració responsable que no s'hi ha donat de baixa en la matrícula de l'esmentat impost.
  
- Certificat positiu de l'Agència Estatal de l'administració Tributària que acredite que el sol·licitant complix les obligacions tributàries a què fa referència l'article 13.1, b) a d) del Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. L'esmentat certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'indústria, Comerç i Energia, perquè l'Agència Estatal d'Administració Tributària li cedisca la informació.
  
- Certificat acreditatiu que el sol·licitant està al corrent en el compliment de les seues obligacions amb la Seguretat Social.
  
- Certificat acreditatiu que el sol·licitant no té deutes de naturalesa tributària amb la Generalitat Valenciana.
  
d) Dades de domiciliació bancària segons model facilitat a l'efecte (fitxa de manteniment de tercers), llevat que s'hagen presentat amb anterioritat davant la Conselleria d'Indústria, Comerç i Energia i no hi hagen experimentat variació.
  
e) Programa d'electrificació rural, segons model normalitzat, que descriga els següents elements:
  
- Obra, instal·lació i inversió proposada, objectius que es perseguixen, actuacions i mitjans utilitzats.
  
- Pla i calendari d'actuació que garantisquen l'execució de les obres en l'exercici per al qual es concedix la subvenció.
  
- Justificació de l'interés social o econòmic, si és el cas, del projecte.
  
- Especificació dels termes municipals o del territori afectat.
  
- Nombre d'abonats o població i activitats econòmiques beneficiades amb la inversió, indicant-hi si es tracta de subministrament nou o millora del servici.
  
- Tipus i característiques tècniques principals de la instal·lació.
  
- Pressupost estimat de la inversió amb indicació de les fonts de finançament (incloses les subvencions).
  
- Si és el cas, previsió d'estalvi i eficiència energètica que comporte el projecte.
  
f) Plànol de situació de l'obra i relació amb les xarxes existents.
  
g) Declaració responsable del beneficiari comprometent-se a assumir el cost de la inversió no subvencionada (com a mínim el 25%).
  
h) En el cas d'habitatges i explotacions objecte d'electrificació que corresponguen a sol·licituds presentades per particulars, entitats sense fi de lucre i empreses no elèctriques, es requerirà, a més a més dels documents assenyalats en l'apartat anterior, la presentació dels següents documents:
  
1) Certificat expedit per l'ajuntament del terme municipal on s'establirà la instal·lació que acredite la situació de legalitat de l'habitatge. edificació o activitat objecte de l'obra subvencionada.
  
2) Si de cas hi manca, caldrà presentar els següents documents:
  
- Autorització prèvia expedida per l'òrgan competent, d'acord amb la Llei 4/1992, de 5 de juny, sobre sòl no urbanitzable.
  
- Llicència municipal d'edificació o documentació acreditativa que s'hi ha sol·licitat, als efectes del que s'ha establit en l'article 43 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
- Últim rebut de l'Impost de Béns Immobles.
  
- Si és el cas, llicència municipal d'activitat.
  
3) En el cas d'habitatges, certificat d'empadronament de l'ajuntament del terme municipal on hi estiga, que acredite la condició de resident en el dit terme amb anterioritat a la publicació de la present orde.
  
4. Les sol·licituds es presentaran amb anterioritat a l'execució del projecte i no es podran seleccionar obres iniciades abans de la presentació de l'esmentada sol·licitud. Els sol·licitants podran executar els projectes una vegada presentada la sol·licitud, sense necessitat d'esperar que la concessió de l'ajuda es produïsca i sense que això prejutge la decisió que finalment s'hi adopte.
  
5. Els sol·licitants que presenten més d'una sol·licitud hauran d'indicar-ne l'orde de prioritat.
  
6. El termini de presentació de sol·licituds serà el comprés entre el 7 de gener i el 7 de febrer de 2003, ambdós inclosos.
  
7. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb la present orde resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.
  
Article 5. Criteris d'avaluació de les sol·licituds
  
La valoració de l'interés de les instal·lacions i obres que s'han de realitzar, i també, si és el cas, de l'interés social, econòmic o energètic del projecte, es realitzarà aplicant, entre altres, els següents criteris, assenyalats sense orde preferent:
  
a) Instal·lacions que proporcionen subministrament elèctric en zones on no n'hi haja.
  
b) Distribució territorial equilibrada de les ajudes entre províncies, comarques i zones amb projectes presentats i amb dèficits d'infraestructures o de seguretat i qualitat del subministrament elèctric.
  
c) Actuacions que comporten millora en el medi ambient, la seguretat, l'estalvi i l'eficiència energètica.
  
d) Localització de les instal·lacions en zones de l'interior de la Comunitat Valenciana amb especials dèficits d'infraestructures de producció i distribució d'energia elèctrica.
  
e) Població beneficiària de les instal·lacions o de projectes de millora del subministrament.
  
f) Reforç o ampliació d'instal·lacions existents que implique una millora en la qualitat del subministrament.
  
g) Situació econòmica de la població de la zona i potencial de desenvolupament de les seues activitats econòmiques.
  
h) Nuclis urbans, distància i accessos respecte a infraestructures de comunicacions i subministrament d'energia i nombre de persones beneficiades pel funcionament de la instal·lació.
  
i) Inversió necessària per abonat.
  
j) Grau i tipus d'ús, en el cas d'habitatges.
  
Article 6. Resolució de la concessió d'ajudes
  
1. La Direcció General d'Indústria i Energia podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.
  
2. Rebudes les sol·licituds i la documentació addicional requerida, estes seran avaluades per una Comissió de Valoració, que elevarà una acta amb la proposta de sol·licituds seleccionades a la Direcció General d'Indústria i Energia.
  
3. Valorada la sol·licitud, la Direcció General d'Indústria i Energia podrà demanar al siol·licitant la modificació o millora voluntària dels termes d'aquella, cosa que este haurà de realitzar en un termini màxim de deu dies des del requeriment corresponent.
  
4. El conseller d'Indústria, Comerç i Energia dictarà resolució de concessió d'ajuda, a proposta de la Direcció General d'Indústria i Energia, que fixarà expressament la quantia de l'ajuda i l'import de la inversió subvencionada, els terminis d'execució i, si és el cas, les condicions tècniques, econòmiques i les obligacions addicionals que afecten el desenvolupament del projecte objecte de subvenció. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. El termini màxim per a resoldre les sol·licituds que es formulen per a la concessió de les ajudes que s'establixen en la present orde serà de tres mesos comptats des de la data de l'acabament del termini de presentació de sol·licituds. Transcorregut el termini sense que s'hi haja dictat resolució, es considerarà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
7. Les resolucions a què fan referència els paràgrafs anteriors esgoten la via administrativa i contra elles podrà interposar-se un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos comptadors des del sendemà de la notificació de la resolució corresponent.
  
8. Una vegada aprovada la subvenció, el titular haurà de presentar en la Direcció General d'Indústria i Energia, en el termini d'un mes des de la data de notificació de la resolució de concessió de l'ajuda, un projecte de l'obra o la instal·lació, subscrit per un tècnic competent. En el projecte haurà de constar com a titular el beneficiari de la subvenció. L'esmentat projecte se sotmetrà a informe dels tècnics de l'Agència Valenciana de l'Energia designats a l'efecte per la Direcció General d'Indústria i Energia, d'acord amb allò que s'ha disposat en l'article 46.3 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.
  
9. L'execució de l'obra serà responsabilitat del sol·licitant el qual haurà de tenir completament finalitzada la instal·lació i presentats els certificats corresponents davant la Conselleria d'Indústria, Comerç i Energia, en els terminis assenyalats en la respectiva resolució de concessió de l'ajuda.
  
Article 7. Autorització d'instal·lacions
  
L'obtenció de les autoritzacions necessàries per a la posada en servici de les instal·lacions elèctriques que siguen objecte de subvenció en virtut de la present orde, serà a compte i responsabilitat del beneficiari, i el seu procediment serà independent del relatiu a la concessió i liquidació de les ajudes corresponents.
  
Article 8. Resolució d'incidències
  
1. L'òrgan competent per a la concessió de les ajudes resoldrà les incidències que es produïsquen amb posterioritat a la dita concessió, i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a la presentació i l'execució del projecte i per al compliment de les condicions particulars de la concessió i l'execució de l'obra, amb caràcter excepcional.
  
- Modificacions justificades pel beneficiari del projecte inicial; entre elles, canvis en la denominació del projecte o de les seues característiques tècniques.
  
- Pròrrogues del termini per a l'aportació de documents acreditatius de l'execució del projecte o d'altres documents exigits als beneficiaris, als efectes de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 9. Control de les accions
  
1. La Direcció General d'Indústria i Energia, pels seus mitjans o a través dels seus serveis territorials podrà, en tot moment, efectuar totes les actuacions de verificació, comprovació i inspecció del projecte o la instal·lació objecte d'ajuda que considere necessàries.
  
2. El beneficiari està obligat a sotmetre's a les actuacions de control financer de la Intervenció General de la Generalitat Valenciana, o del Fons Europeu de Desenvolupament Regional, respecte a les ajudes concedides.
  
Article 10. Liquidació de les ajudes
  
1. La liquidació de les ajudes es farà efectiva d'una sola vegada, després d'acreditar-se l'acabament de l'obra totalment, d'acord amb el projecte presentat i en els termes fixats per la resolució de concessió de l'ajuda. Ens el supòsit que l'obra no haja finalitzat, s'admetrà la presentació de certificats parcials d'obra; en este cas l'ajuda es liquidarà proporcionalment a l'import d'inversió corresponent a les obres parcials finalitzades.
  
2. Als efectes del que s'ha establit en el punt anterior, els beneficiaris, en el termini d'un mes des de l'execució del projecte en la totalitat o en les fases previstes i, en tot cas, fins al 15 d'octubre de 2003, llevat que per circumstàncies concurrents es fixe un termini distint en la resolució de concessió de l'ajuda, sempre dins de l'exercici 2003, hauran de presentar:
  
a) Factures, certificats d'obra expedits per un tècnic competent i, si és el cas, tots altres documents justificatius de la despesa efectuada expedits d'acord amb la normativa i els usos vigents.
  
Quan es tracte d'inversions realitzades per les corporacions locals serà suficient, a estos efectes, la presentació dels corresponents certificats de contracció de la despesa, expedits per l'interventor o el secretari de la corporació, en els quals conste l'acord de reconeixement de l'obligació per l'òrgan competent, acompanyats, si és el cas, dels respectius certificats d'obra. A més a més, si les obres s'executen per administració, l'indicat certificat haurà de detallar la despesa de personal contractat a l'efecte i la despesa de material, i anar acompanyat també de: còpia compulsada dels contractes subscrits amb els treballadors, documents d'alta i baixa en la Seguretat Social, nòmines, tc1, tc2 i factures dels proveïdors.
  
b) Acreditació, si és el cas, del compliment de les obligacions i condicions que s'hagueren establit en el projecte presentat juntament amb la sol·licitud o en la resolució.
  
c) Certificat de direcció i terminació d'obra subscrit per un tècnic competent i visat, si és el cas, pel col·legi oficial corresponent, en el qual conste com a titular el beneficiari de la subvenció (llevat del cas de certificats parcials d'obra).
  
Article 11. Minoració i resolució de les ajudes
  
1. L'alteració d'algunes de les característiques del projecte la subvenció del qual haja sigut aprovada, l'incompliment de les condicions i els terminis establits en la resolució, la no-execució parcial de la inversió, la insuficient justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades que en el seu conjunt excedisquen els límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació per part de l'òrgan competent per a la concessió de les ajudes del corresponent expedient que podrà finalitzar, si és el cas, amb la resolució de la subvenció concedida i l'obligació de reintegrar les ajudes percebudes i els interessos de demora des del moment del seu pagament. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
1. L'aplicació del present règim està supeditada a les normes sobre acumulació d'ajudes de distinta finalitat.
  
2. En el cas d'acumulació amb ajudes atorgades a l'empara de règims aprovats amb la mateixa finalitat, es respectarà el límit màxim dels diferents règims aplicats.
  
Segona
  
1. En el supòsit d'ajudes cofinançades amb fons comunitaris serà d'aplicació el procediment establit en la present orde, que s'adequarà les especialitats i complirà els requisits que, si és el cas, es determinen en relació amb estes.
  
2. La publicitat de les esmentades ajudes haurà de realitzar-se d'acord amb la normativa comunitària en la matèria.
  
Tercera
  
1. La concessió de les ajudes previstes en la present orde estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2003.
  
2. Tot complint el que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a l'any 2003, mitjançant orde de la Conselleria d'Indústria, Comerç i Energia es faran públiques les línies de crèdit i l'import global màxim destinat a la concessió de les ajudes previstes en la present convocatòria.
  
Quarta
  
1. En el supòsit que els documents exigits que hagen d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
DISPOSICIONS FINALS
  
Primera
  
Es faculta el director general d'Indústria i Energia per a dictar les disposicions i adoptar les mesures que considere oportunes per al desenvolupament i l'aplicació del que s'ha disposat en la present orde.
  
Segona
  
La present orde entrarà en vigor el dia de la seua publicació en el Diari Oficial de la Generalitat Valenciana.
  
València, 15 de novembre de 2002
  
El conseller d'Indústria, Comerç i Energia,
  
FERNANDO V. CASTELLÓ BORONAT